
Meidän kaikkien pitäisi muistaa, miten suuri vaikutus meillä on toistemme elämään. Sanat ja teot, joita emme tarkoita tai joiden emme ajattele olevan merkityksellisiä, voivat tuhota toisen.


Me kaikki ansaitsemme tulla hyväksytyiksi sellaisina kuin olemme.


Juusolle, Viiville, Eeville ja Peetulle.


Kiitos, kun olette.









Alku


Istuin muutama päivä sitten tutussa kahvilassa ja kuuntelin puoliksi huomaamattani viereisen pöydän keskustelua. Nuoret naiset, jotka arvioin lukioikäisiksi keskustelivat syömisestä ja ulkonäöstään. Heillä oli edessään mitä upeimmat leivokset ja he pohtivat oliko virhe ostaa ne. Yksi oli liian lihava, yhdellä oli liian leveä takapuoli ja yksi vihasi kaksoisleukaansa. Leivoksen syöminen vaati heidän mukaansa ainakin tunnin treenin salilla. Ehkä kaksikin. Yksi päätti olla syömättä mitään lopun päivää.


Neljäs tyttö istui hiljaa ja tuijotti vesilasiaan. Hänellä ei ollut leivosta. Hän oli hauras ja riutuneen näköinen ja jokin minussa tiesi heti, että hän kävi läpi sitä helvettiä, jonka olin itsekin kokenut. Ehkä se oli jotain, minkä vain toinen samalla tiellä ollut voi aistia. Tunnistin ne merkit.


Tyttö oli verhotunut liian isoon huppariin ja piti käsiään hihojen sisällä piilossa. Uskon, että hänellä oli kylmä. Ja ehkä osa hänestä halusi peitellä keijumaisen siroa kehoa. Hän ei osallistunut muiden keskusteluun, vaikka hänen mielensä oli varmasti täynnä ajatuksia siitä, mitä hän itsessään vihasi.


Hän istui siinä hiljaa. Taisteli mielessään ja mieltään vastaan. Ne kilojaan kauhistelevat tytöt tuskin pystyivät kuvittelemaan, mitä se vaati, että tuo tyttö oli edes siinä paikalla. Tilanteessa, jota kaikki hänessa halusi vastustaa. Mutta hän istui. Halusi ehkä näyttää, että pystyi siihen. Halusi taistella.


Jäin istumaan kahvikuppini ääreen ja mietin sitä kaikkea, mitä itse olin siinä myrskyn silmässä silloin, melkein kaksi vuosikymmentä sitten kokenut. Mieleni palasi muistoihin, joita osa minusta halusi vältellä.









Syömishäiriö on kuin syöpä


Vielä tänäkään päivänä en ole pystynyt sanomaan sitä ääneen. Voin kirjoittaa sen. Voin vastata myöntävästi, jos joku kysyy. Ääneen sanominen kuitenkin on vaikeaa. Siihen liittyy niin paljon erilaisia tunteita. Häpeää, surua, epätoivoa, jopa vihaa.


Nykyään en ole enää syvällä niissä tunteissa ja näen myös valoisan puolen. Pystyn näkemään myös sen, mitä sairastuminen minulle opetti ja miten se osittain myös vahvisti minua. Silti se häpeä ja kipu kulkee aina mukana.


Syömishäiriö on kuin syöpä. Se syö sinua sisältä ja leviää pahimmillaan joka paikkaan. Kuten syöpäkin, se voidaan joskus parantaa. Mutta vaikka paranisit, joudut lopun elämääsi pelkäämään, tuleeko se takaisin. Joudut katsomaan olkasi yli. Katsot sinne varsinkin silloin kun on vaikeaa ja olisi helpompi palata niihin kaavoihin ja tapoihin, joita syömishäiriöinen mieli haluaa noudattaa hallitakseen tilanteen.


Syömishäiriö on sairaus, jota voidaan hoitaa, mutta siihen ei auta lääkkeet eikä se katoa itsestään. Se on sairaus, johon voi kuolla tai sairaus, jonka takia haluaa kuolla.


Toisaalta voi ajatella, että se on kuin sairaus, johon saa ikään kuin tartunnan ja jonka kanssa on elettävä koko loppuelämänsä. Silloin on vain kysymys siitä, että hallitseeko sairaus ja hallitseeko sairauden.


Tartuntaa ei saa toiselta syömishäiriöiseltä, vaan esimerkiksi ihmiseltä, joka ei ymmärrä miten pahasti sanat voivat satuttaa tai miten väärin on arvostella toisia. Yhteiskunta ja sen normit voivat antaa tartunnan. Tai odotukset, joita muut tai sinä itse itsellesi asetat.


Myönnettäköön, että näkemykseni on jyrkkä, ehkä jopa mustavalkoinen. Joku voi kokea loukkaavana syömishäiriön, joka on ennen kaikkea mielen sairaus, vertaamisen johonkin, mihin itse ei voi vaikuttaa. Kukaan ei valitse sairastua syöpään.


Mutta ei kukaan valitse myöskään syömishäiriötä. Voi olla helpompi ajatella kuitenkin niin, että syömisen rajoittaminen tai kontrollointi muulla tavoin tai sairaalloinen liikkuminen ovat omia valintoja. Aluksi ne ehkä ovatkin. Kunnes eivät enää ole.


En ole koskaan puhunut sairaudestani kovin syvällisesti ja yksityiskohtaisesti kenellekään. Uskon jopa läheisimpieni voivan yllättyä kaikesta siitä, mitä sairas mieleni on kokenut ja tehnyt. Sairauden myöntämiseen liittyy valtavasti häpeää ja pelkoa siitä leimasta, jonka se tuo mukanaan.


Syömishäiriöinen mieli tekee asioita, joita terveen ihmisen voi olla vaikea ymmärtää. Sellaisia asioita, jotka tuntuvat jopa sairastuneesta itsestään liian sairailta, mutta niitä ei pysty hallitsemaan.


Nykyään moniin mielenterveyden ongelmiin voidaan määrätä lääkitys, joka vähentää oireita ja jopa saa ne kokonaan katomaan. Syömishäiriöönkin auttamatta liittyy ahdistus ja myös masennus, mutta se miten näet ja koet itsesi, ei ole korjattavissa lääkkeillä. Mikään pilleri ei auta minua näkemään asioita samalla tavalla kuin muut näkevät.


En ole mikään täydellinen kaiken tietävä asiantuntija, vaikka ammattini puolesta tiedänkin asiasta jonkin verran. Enkä tiedä pystyykö edes saman kokenut samaistumaan minun muistoihini, koska jokainen ihminen kuitenkin kokee asiat eri tavalla. Kenenkään maailma ei ole samanlainen. Kaikki sanat ja teot heijastuvat meihin eri tavalla.


Minä olen jo pitkällä aikuisuudessa, kohta kai luokitellaan jo keski-ikäiseksi. Minulla on perhe ja työ. Olen luullut olevani terve, mutta viime aikoina olen miettinyt, että olenko sittenkään.


Kova stressi saa minut palaamaan aika ajoin vanhoihin syömishäiriöisiin tapoihini, mutta ei kuitenkaan syömishäiriön kierteeseen. Se saa minut kuitenkin olemaan pakkomielteinen ja ajattelemaan, että teen asioita, koska minun pitää tehdä tai voin paremmin, jos teen.


Välillä mietin, että elämä olisi paljon helpompaa, jos mieleni toimisi eri tavalla. On raskasta olla koko ajan tyytymätön itseensä. Vaatia koko ajan itseltään liikaa. Ymmärrän, että monet tapani tai ajatusmallini ovat erilaisia, kuin muilla, mutta en löydä keinoa päästää niistä kokonaan irti. Ja osa minusta ei edes halua irrottaa.


Näillä asioilla tarkoitan esimerkiksi pakkomielteisen omaista suhtautumista liikuntaan ja oman syömisen rajoittamista. Omasta mielestäni syön hyvin ja riittävästi, mutta aika ajoin huomaan olevani tilanteessa, jossa kehoni alkaa ilmoittaa, että näin ei ole.


Olen ajanut itseni viime vuosinakin tilanteeseen, jossa paha anemia sai hiukseni tippumaan ja painon putoamaan. Sain lopulta rautaa suoraan suoneen tiputettuna, koska mikään muu ei enää ole auttanut pahaan raudanpuutteeseen.


Ristiriitaisinta tästä tekee se, että olen ammatiltani ravitsemusterapeutti. Voin neuvoa muita ja tiedän tarkalleen esimerkiksi oikeat määrät päivittäisistä ravintoaineiden tarpeista, mutta oma mieleni suodattaa ne erilaisiksi omalle kohdalleni.


Juoksen aamuisin aamulenkin ja uskottelen itselleni ja muillekin, että teen sen vain, koska se tuottaa minulle hyvää oloa. Mutta totuus on, että jos en pääse juoksemaan, ahdistun. Tunne itseni huonoksi. Joskus jopa lihavaksi.


Minun on siis juostava, jotta pystyn hallitsemaan tilanteen. En ole lihava ja pystyn kyllä tiedostamaan, että väliin jäänyt lenkki ei muuta sitä asiaa. Kuitenkin jokin estää minua näkemästä totuutta tai pyrkii kieltämään sen.


Päällisin puolin kaikki on ihan hyvin. En kiellä itseltäni ruokia tai ole syömättä. Voin käydä ravintolassa syömässä ilman huonoa omatuntoa. Voin syödä karkkia hetken mielijohteesta. Rakastan herkkuja ja hyvää ruokaa. Voin syödä toisten edessä tuntematta häpeää. Nämä asiat eivät ole olleet minulle aina itsestäänselvyyksiä.


Olen kuitenkin opettanut itseni pärjäämään melko pienellä ruokamäärällä, eli hallitsen syömistäni tietoisesti. Liikun paljon. Niin paljon, että en edes kehtaa kertoa läheiselleni totuutta. Treenaan joka päivä, eikä edes yksi kerta päivässä aina riitä. Kaikki on hallinnassa, mutta ei kuitenkaan.


Arki äitinä tuo erilaista stressiä mukanaan. Oikeastaan elämä ruuhkavuosien keskellä on pelkkää stressin sietokyvyn koettelemista. Jatkuva kiire, tuhannet langat, joita yrität pitää käsissäsi.


Sairastuessani olin lukiolainen ja koin myös silloin stressiä, mutta hyvin erilaista sellaista. Sellaista, mitä tuntee, kun lapsuus loppuu.


Kun ei tiedä onko jo aikuinen vai vasta matkalla sinne. Kuitenkin samat tekijät niin fyysisesti kuin psyykkisestikin hallitsevat kehossani stressin keskellä. Jokaisella meistä on keinonsa purkaa sitä kaikkea. Ovatko ne keinot hyviä, sitä ei voi kukaan toinen voi sanoa tietämättä taustoja.


En sano, että tapani liikkua ja syödä tavallaan ylikontrolloidusti olisi mitenkään normaalia. Siitä on vain tullut normaalia minulle. Joskus haaveilen pääseväni irti siitä kierteestä. Joskus taas olen tyytyväinen siihen, missä olen. Tiedän kuitenkin, että en esimerkiksi koskaan haluaisi lapseni joutuvan elämään samanlaisessa tilanteessa. Sellaisessa, jossa koet olevasi avovankilassa omassa päässäsi.


Minä uskon, että omalla kohdallani sairaus tulee aina olemaan osa minua tai osa minussa. Sen kanssa pitää elää ja sen kanssa voikin elää. Välillä se ikään kuin nukkuu. Sitä ei ole aktiivisesti olemassa. Välillä se kummittelee taustalla ja muistuttaa itsestään. Joskus se voi ottaa vallan uudelleen huomaamatta tai jos sen antaa tehdä niin. Se määrittelee sinua ja ehkä jopa tavallaan tekee sinusta sen, joka olet.


Olen ajanut kehoni useamman kerran pisteeseen, jossa se jo huutaa, että on aika lopettaa. Rauhoittua. Pysähtyä. Siihen en kuitenkaan pysty. En osaa lopettaa liikkumista. En vaikka kehoni vaatisi lepoa oirehtimalla tavalla, joka vopa säikäyttää.


Koen olevani ihminen, joka vetää itsensä äärirajoille hyvin monessa asiassa tietoisesti ja myös tiedostamatta. Olen polttanut itseni loppuun ajattelemalla, että minun tulee pärjätä yksin. Minun pitää jaksaa yksin pienten lasten kanssa. Rahahuolien kanssa. Oman väsymyksen kanssa.


Jollain omituisella tavalla, tarvitsen sitä hieman marttyyrin omaista tunnetta siitä, että olen yksin ja minun pitää pärjätä yksin. Sitä tunnetta, että olen mennyt hieman liian pitkälle, mutta vain sen verran, että vielä pystyn kääntymään.


Joku saattaa pystyä ja pystyykin selättämään syömishäiriön kokonaan. Ehkä tällöin on kyse siitä, että syyt sairastumisen taustalla voivat olla niin erilaisia. Toiset sairastuvat, koska minäkuvan rakentuminen on vuosien saatossa tullut vääristyneeksi itsensä ja muiden muokkaamana. Toisille jokin traumaattinen asia voi laukaista sairastumisen.


Syitä on yhtä monta kuin sairastuneita. Sairaus voi olla keinoa selviytyä ja suojata itseään joltakin. Joillekin syy sen taustalla on näitä molempia tai jotain ihan muuta.


Osa pystyy jättämään huonot ajatukset taakseen ja kääntämään kokonaan uuden sivun. Pystyn itsekin kääntämään sen sivun ja pysymään sillä sivulla suurimman osan ajasta, menemään eteenpäin.


Mutta välillä palaan sille edelliselle sivulle. Ja ehkä osittain mielessäni on ne edellisen sivun tekstit, kuin tietoina, jotka ovat iskostuneet mieleeni niin vahvasti, että niitä on vaikea, jopa mahdoton unohtaa.


Ja toki kyse on paljon vain siitä, että me ihmiset olemme niin erilaisia. Näemme ja koemme asiat eri tavallla, oman tulkintamme mukaan. Kuitenkin monia syömishäiriöisiä yhdistää tietyt piirteet. Ne piirteet voidaan nähdä usein juuri niinä heikkouksina, jotka leimaavat ihmisen. Minulle ne piirteet edustavat kuitenkin myös vahvuutta ja selviytymistä.


Taistelua itseäsi vastaan. Loppujen lopuksi, ihminen on itse itsensä pahin vihollinen.


Olen ollut hoikka koko sen ajan, kun olen ikään kuin mieltänyt itseni jo parantuneeksi. Nyt olen kuitenkin ymmärtänyt, että olen hoikka ja pysyn tietyssä painossa, koska minun pitää pysyä. Mieleni haluaa niin. Jos en pysy, tunnen itseni huonoksi. Se ahdistaa minua ja teen kaikkeni, jotta voin palata siihen, minkä ajattelen olevan se, mitä minun pitää olla.


Tiedän kuitenkin omat rajani ja osaan hallita itseäni ja tekojani paremmin, kuin silloin, kun asiat menivät liian pitkälle. Olen vahvempi kuin silloin olin.


En ole enkä halua olla alipainoinen. Uskallan kuitenkin vahvasti väittää, että tulen koko elämäni ajan olemaan hoikka. Juuri siinä normaalipainon rajalla. Minulle ei ole vaihtoehto lisätä painoa, vaikka se voisi olla jopa suotavaa.


Itse usein mietin, millainen olisin, jos en olisi sairastunut. Vai olenko sairastunut siksi, että olen tietynlainen. Sanotaan, että kaikki kokemukset ja muistot kasvattavat meitä. Ja kaikella on tarkoitus. Ehkä minun on ollut tarkoitus tulla tällaiseksi ja olla tällainen. En ole valinnut sitä, mutta loppujen lopuksi elämässä hyvin moni asia ei ole valinta, vaan ennemminkin sattumaa tai kohtaloa tai miksi sitä haluaakin kutsua.


Toisaalta kaikki me määritämme oman elämämme käsikirjoituksen eikä kenenkään tarvitse seurata toisen kirjoittamaa. En ole tyytymätön elämääni, vaikka kirjoitukseni ehkä sen kuvan voi antaa. Minulla on kaikki hyvin ja enemmänkin.


Kertomani saattaa kuitenkin saada sinut ajattelemaan, että olen itse syvemmällä sairaudessani kuin ymmärränkään. Välillä minusta tuntuu samalta. Suurimman osan ajasta, minä olen kuitenkin voitolla ja hallitsen elämääni. Voin nauttia siitä oudoksi luokiteltavista liikuntatottumuksistani huolimatta.


Olen aina ollut suorittajaluonne ja tulen olemaan. Haaveeni ja jokavuotinen uudenvuoden lupaukseni on suorittaa vähemmän. Olla armollisempi. En koe onnistuneeni lupauksissani kovinkaan hyvin. Pienillä teoilla ja hetkillä on kuitenkin tässä suuri merkitys. Vielä jonain päivänä pystyn siihen.


Elämäni olisi varmasti hyvin erilaista ilman taustaani. Välillä herään ajatukseen, että se miten minä ajattelen ulkonäöstä, syömisestä, liikunnasta, on normaalia minulle. Mutta niin sanotun normaalin ihmisen näkökulmasta katsottuna se ei ole sitä.


En halua siirtää vääristyneitä ajatuksiani lapseeni. Koen onnistuneeni tässä ainakin tähän saakka. Rakastan hänen itsevarmuuttaan ja sitä, miten hän näkee itsensä hyvänä ja kokee kelpaavansa sellaisena kuin on. Näen hänen peilailevan itseään ja poseeraavan peilin edessä itsevarmana. Sellaiseen minä en koskaan pystynyt, enkä pysty vieläkään.


Mietin sitä tyttöä kahvilassa. Julkisella paikalla syöminen tai edes juominen voi olla ylitsepääsemätöntä syömishäiriöiselle. Sellaista ei voi ymmärtää, jos ei edes ymmärrä mistä on kyse.


En tiennyt hänestä mitään, mutta pystyin lukemaan hänestä paljon niiden pienien merkkien kautta. Merkkien, jotka eivät sellaisinaan kerro jollekin toiselle yhtään mitään. Olisin halunnut sanoa hänelle, että hän pärjää hyvin. Oli ehkä jopa ylittänyt itsensä. Ei olisi ollut sopivaa sanoa mitään. Tiesin sen.


Se sai kuitenkin minut palaamaan muistoihin. Palaamaan Leppäkotiin.









Tyypillinen anorektikko


Minä olin varmasti tyypillinen anorektikko. Tunnollinen kiltti tyttö, joka halusi pärjätä koulussa ja olla hyvä kaikessa. En ollut koskaan kuitenkaan paras missään, olin keskiverto tai jopa sen alapuolella.


Halusin kuitenkin olla jossain paras tai edes parempi. Halusin hyväksyntää ja kehuja siitä, että onnistuisin jossain. Halusin hallita asioita ja kun tunsin, että menetin hallinnan, piti löytää jotain, mitä hallitsin. Kunnes en hallinnut, vaan se hallitsi minua.


En koe, että olisin halunnut huomiota tai päästä millään lailla valokeilaan. En ollut sellainen. Mutta halusin tulla huomatuksi. Halusin, että joku näkee minutkin. Halusin, että joku näkee minut hyvänä tai oikeanlaisena, sellaisena kuin pitäisi olla.


Sairastuin lukion ensimmäisenä vuonna. Aloitin lukion toisella paikkakunnalla. Uusi koulu, uudet kaverit, uudet kuviot. Tunsin menettäneeni suunnan. Olin kai eksynyt ja etsin omaa paikkaani.


Olin aina ollut mielestäni vähän erilainen. En pitänyt isoista ihmisjoukoista ja vetäydyin helposti. Minun oli vaikea olla uusissa sosiaalisissa tilanteissa ja olin mieluummin hiljaa. Oli vaikeaa aloittaa alusta. Oli vaikeaa sopeutua. Ja jostain syystä tämä kaikki oli minulle silloin liikaa.

